Seënwense vir hond-slagofferAmanda van Tonder voor die hond haar verskeur het Boodskappe van bemoediging stroom in vir die 8-jarige Amanda van Tonder, wat Dinsdagmiddag deur ŉ Duitse Herdershond-reun verskeur is. Amanda, ŉ graad 2-leerling aan Laerskool De Kroon in Brits, Noordwes, is Woensdagmiddag uit die hospitaal ontslaan nadat sy deur die hond aangeval is. Amanda en haar sussie het saam hul pa, Kerneels, by familie gekuier toe sy deur die hond verskeur is. Elzet, haar ma, was by die werk toe die voorval gebeur het. Amanda het sowat 15 bytplekke aan haar gesig en kop opgedoen. Sy is na die MediClinic in Brits gejaag waar sy gestabiliseer is. Sy is daarna na die Pretoria-Oos-hospitaal geneem vir spesialis behandeling en moes meer as 1 000 steke kry. “Amanda kan nie lag nie dis te seer, maar sy wys ‘sharp’ vir al haar Liewe Jesus maatjies wat so hard vir haar bid. Die hond het Amanda gebyt, sy LEWE! Verder is daar geen sensasionele stories of stertjies nie. My pop is kwaad vir die hond want sy sê sy het niks eers gedoen aan hom nie. Amanda sê sy het op die stoel gesit en toe het Bruno, die hond, na haar toe gehardloop en op haar gespring en aangeval. Ek vermoed dit is omdat sy vroeër twee baba hondjies vasgehou het binne die huis en dat hy jaloers geword het. My kinders sal nooit honde tart nie want hul weet wat die gevolge is. My honde by die huis is mal oor die kinders en baie beskermend oor hulle,” het Elzet op Facebook gesê. Die hond is Woensdag uitgesit. Valse gerugte doen steeds die rondte op sosiale netwerke dat Amanda gesterf het. Angel Children Updates het ŉ versoek gerig om nie die boodskappe aan te stuur nie. Intussen stroom boodskappe van bemoediging in van Maroela Media-lesers: Jaypee skryf: “Alle sterkte en voorspoed vir julle as gesin, ons dra jul in ons gebede en gedagtes en ŉ vinnige herstel vir Amanda word haar toegewens.” Lettie skryf: “Kerneels, Elzet en kinders, ons bid vir julle en weet Amanda gaan mooi herstel. Vergeet die mense wat negatief is en julle probeer sleg sê. As daar enigiets is wat ons kan doen om te help, laat net weet asseblief. Liefde Buurvrou.” Lizette skryf: ”Hi ek wil net graag aan die familie sê strekte ons dink aan julle. en mag sy net mooi herstel. en glo net dat alles ok gaan wees. en sy gaan weer ‘n pragtige dogtertjie wees wat almal ken en mee speel. Julle is in my gebede.” June De Wit: “Dit is so jammer om te hoor ek hoop sy sterk vinning en ek sal bid vir hul as gesin. Asseblief mense ek het ook 6 GSD honde (Alsatians) nie almal is dieselfde nie Niemand kan se dit is die dier se skuld nie.” Hannelie Horn skryf: “Baie baie sterkte aan klein Amanda en haar familie. Jesus net U weet wanneer ons gereed is. En ons weet dat U nog baie planne met klein Amanda het. U is tog ons Groot Geneser. Ek is ook deur ‘n hond gebyt, die hond was nie eens in sy eienaar se erf nie. Ongelukke gebeur, moenie die ouers blameer. Bid saam ons almal vir hulle, dis op die stadium die regte ding om te doen.” Ronell skryf: “Ons bid saam met die familie en glo in ons Hemel se Vader dat hy haar sal dra deur al die pyn en die gesond word. Al ons liefde.” Lees meer boodskappe onder aan die storie hier.